எதுவும் சொல்ல முடியாமல் அங்கேயே நின்றிருந்தேன். பட்டாசுத் தொழிற்சாலையில் வெடி விபத்து நிகழும்போதெல்லாம் கவனக்குறைவு, போதிய பாதுகாப்பு ஏற்பாடுகள் இல்லாதது அல்லது கையாளாதது என்று கடுமையான விமர்சனங்கள் எழுகின்றன. சிறிதுகாலம் அரசு இயந்திரம் கடுமையாக முடக்கிவிடப்பட்டு எச்சரிக்கையாய் இருப்பதாய் காட்டிவிட்டு காணாமல் போகும். திரும்பவும் ஒரு விபத்து நிகழும். திரும்பவும் பழைய வசனங்களும், நடவடிக்கைகளும். ஒவ்வொரு முறையும் புதிது புதிதாய் மனிதர்கள் இறந்து கொண்டு இருக்கிறார்கள். கருகிய உடல்களிலிருந்து புகை ஆவியாய் காற்றில் பரவிக்கொண்டு இருக்கிறது.